Толькі гэту работу спраўляць належным чынам ён ня надта здолеў. І Біч нібы адчуў і зразумеў гэта, кінуўся хоць нечым замяніць яго і наколькі хапала яго кацінага разуменьня, накарміць. Гаворка ідзе не пра тых мышэй, што цягаў ён у хату яму, падкладваў на ганак і ў ложак. Гэта былі дзіцячыя забавы. Ён хутка перарос іх, раз і назаўсёды ўцяміўшы, што ні гаспадар, ні гаспадыня нават мышэй не ядуць. Але ж у акрузе вадзілася і іншая жыўнасьць, упаляваць якую, канечне, было значна цяжэй, але ж і больш ганарова.